Vrou sterf toe rowers op geldwa toeslaan | Maroela Media
Twee vermeende transitorowers is spoedig in hegtenis geneem ná 'n transitorooftog Maandag om 18:30 op die N2 in Mthatha in die Oos-Kaap waartydens een vrou dood en 'n man gewond is.
Brig. Vishnu Naidoo, woordvoerder van die polisie, het gesê genl. Khehla John Sitole, nasionale polisiekommissaris, het die flink inhegtenisnemings verwelkom.
Tydens die rooftog het verdagtes wat in 'n bakkie gereis het op 'n transitovoertuig geskiet en dit tot stilstand gedwing. "Hulle het toe drie veiligheidswagte ontwapen, hulle vasgebind en gedwing om die kluis oop te maak. Die rowers het hulle uit die voete gemaak met 'n onbevestigde hoeveelheid kontant en drie vuurwapens wat aan die wagte behoort," het Naidoo gesê.
'n 30-jarige vrou is doodgeskiet en 'n man is gewond terwyl die verdagtes op die geldwa losgebrand en dwaalkoeëls drie ander voertuie getref het.
Owerhede het hul 72-uur-aksieplan vir transitorooftogte geaktiveer en die voertuig is in Maclear opgespoor.
"Slegs ure daarna, omstreeks 21:30, het die span 'n voertuig sonder registrasienommers by 'n vulstasie in Mthatha deursoek en beskadigde kontant en 'n ongelisensieerde pistool aangetref en daarop beslag gelê. Twee mans wat glo verbind kan word met die rooftog is in hegtenis geneem. Die polisie is nog op soek na die oorblywende verdagtes," het Naidoo gesê.
Sitole het gesê hy betuig sy opregte medelye met die gesin van die vrou en wens die gewonde man 'n spoedige herstel toe.
"Ek wil die nasie verseker dat ons alles moontlik sal doen om dié wat verantwoordelik was vir die daad op te spoor en aan die pen te laat ry."
Nog nooit naby hierdie geldwaens verbygeloop nie! Ek sal oor die pad op ander sypadjie loop… my hare staan regop as ek n geldwa sien…. ek sal eerder om die blok loop….
Ek maak 180 grade U-draai en loop so vinnig as moontlik weg. Het in my Weermagdae gesien watter skade 'n R4-opslagkoeël aan menslike weefsel kan aanrig.